กฎกระทรวงกฎกระทรวงฉบับที่ ๗ (พ.ศ.๒๕๒๒)ออกตามความในพระราชบัญญัติระเบียบข้าราชการฝ่ายตุลาการพ.ศ. ๒๕๒๑ อาศัยอำนาจตามความในมาตรา ๑๓ และมาตรา ๔๕ แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑รัฐมนตรีว่าการกระทรวงยุติธรรมโดยความเห็นชอบของ ก.ต. ออกกฎกระทรวงไว้ ดังต่อไปนี้ ข้อ ๑ ในกฎกระทรวงนี้ "ปี" หมายความว่า ปีงบประมาณ "รอบปีที่แล้วมา" หมายความว่า ระยะเวลาตั้งแต่วันที่ ๑ เมษายนของปีหนึ่งถึงวันที่ ๓๑ มีนาคม ของปีถัดไป ข้อ ๒การเลื่อนขั้นเงินเดือนดะโต๊ะยุติธรรมประจำปี โดยปกติให้เลื่อนตั้งแต่วันที่ ๑ ของปีที่ได้เลื่อนขั้น ข้อ ๓การเลื่อนขั้นเงินเดือนดะโต๊ะยุติธรรมประจำปีให้เลื่อนได้ไม่เกินขั้นสูงของเงินเดือนสำหรับตำแหน่งดะโต๊ะยุติธรรมซึ่งได้รับเงินเดือนเท่าขั้นสูงของเงินเดือนสำหรับตำแหน่งที่ดำรงอยู่แล้ว จะเลื่อนขั้นเงินเดือนมิได้ ข้อ ๔การเลื่อนขั้นเงินเดือนดะโต๊ะยุติธรรมประจำปี ให้พิจารณาโดยคำนึงถึงความอุตสาหะและความสามารถในการปฏิบัติงานการปฏิบัติตามระเบียบวินัย ตลอดจนคุณภาพและปริมาณของผลงานที่ได้ปฏิบัติมา การพิจารณาผลงานของดะโต๊ะยุติธรรมตามวรรคหนึ่ง ให้ผู้บังคับบัญชาชั้นต้นหรือผู้ที่ได้รับมอบหมายเป็นผู้พิจารณาแล้วรายงานผลการพิจารณานั้นตามแบบพิมพ์ที่กระทรวงยุติธรรมกำหนด ต่อไปยังผู้บังคับบัญชาชั้นเหนือขึ้นไปตามลำดับและให้ผู้บังคับบัญชาชั้นเหนือขึ้นไปนั้นรายงานไปยังปลัดกระทรวงยุติธรรมเพื่อรัฐมนตรีว่าการกระทรวงยุติธรรมพิจารณาเสนอก.ต. พิจารณาให้ความเห็นชอบ การพิจารณารายงานตามวรรคสอง ให้ผู้บังคับบัญชาชั้นเหนือแต่ละระดับซึ่งได้รับรายงานเสนอความเห็นไปเพื่อประกอบการพิจารณาของ ก.ต.ด้วย ข้อ ๕ การพิจารณาผลงานให้นับช่วงเวลาการปฏิบัติราชการในรอบปีที่แล้วมาเป็นเกณฑ์ เว้นแต่ผู้อยู่ในหลักเกณฑ์ตามข้อ ๗ (๗) หรือ (๘)ให้นับช่วงเวลาปฏิบัติราชการไม่น้อยกว่าแปดเดือนเป็นเกณฑ์พิจารณา ข้อ ๖ดะโต๊ะยุติธรรมผู้ใดปฏิบัติงานตามหน้าที่ไม่ได้ผลดีเท่าที่ควรหรือไม่อยู่ในหลักเกณฑ์เลื่อนขั้นเงินเดือนได้ตามข้อ ๗ให้งดเลื่อนขั้นเงินเดือนสำหรับดะโต็ะยุติธรรมผู้นั้น ดะโต๊ะยุติธรรมผู้ใดปฏิบัติงานตามหน้าที่ได้ผลดี และอยู่ในหลักเกณฑ์เลื่อนขั้นเงินเดือนได้ตามข้อ ๗ให้เลื่อนขั้นเงินเดือนให้แก่ดะโต๊ะยุติธรรมผู้นั้นได้หนึ่งขั้น และถ้าดะโต๊ะยุติธรรมผู้ใดปฏิบัติงานดีเด่นตามหลักเกณฑ์ข้อ ๘ ด้วย จะเลื่อนขั้นเงินเดือนให้แก่ดะโต๊ะยุติธรรมผู้นั้นเกินหนึ่งขั้นเป็นกรณีพิเศษก็ได้ ข้อ ๗ดะโต๊ะยุติธรรมซึ่งจะได้เลื่อนขั้นเงินเดือนประจำปี ต้องอยู่ในหลักเกณฑ์ดังต่อไปนี้ (๑) ในรอบปีที่แล้วมา ได้ปฏิบัติงานตามหน้าที่ของตนด้วยความสามารถ และด้วยความอุตสาหะจนเกิดผลดีหรือความก้าวหน้าแก่ราชการซึ่งผู้บังคับบัญชาได้พิจารณาแล้วเห็นว่าอยู่ในหลักเกณฑ์ที่สมควรได้เลื่อนขั้นเงินเดือน (๒) ในรอบปีที่แล้วมาจนถึงวันออกคำสั่งเลื่อนขั้นเงินเดือนไม่ถูกลงโทษทางวินัยเว้นแต่ถูกลงโทษภาคทัณฑ์ (๓) ในรอบปีที่แล้วมา ไม่ถูกสั่งพักราชการเกินสี่เดือน (๔) ในรอบปีที่แล้วมา ไม่มีวันลารวมทั้งลากิจและลาป่วยเกินสี่สิบห้าวันเว้นแต่ (ก) ลาไปประกอบพิธีฮัจย์ ณ เมืองเมกกะ ประเทศซาอุดีอาระเบีย โดยได้รับเงินเดือนระหว่างลาตามกฎหมายว่าด้วยการจ่ายเงินเดือนระหว่างลาของข้าราชการพลเรือนและตุลาการ (ข) ลาป่วยซึ่งจำเป็นต้องรักษาตัวเป็นเวลานานไม่ว่าคราวเดียวหรือหลายคราวรวมกันไม่เกินหนึ่งร้อยยี่สิบวัน หรือ (ค) ลาป่วยเพราะประสบอันตรายในขณะปฏิบัติราชการตามหน้าที่ หรือในขณะเดินทางไปหรือกลับจากปฏิบัติราชการตามหน้าที่ (๕) ในรอบปีที่แล้วมา ไม่ลาบ่อยครั้ง หรือมาทำงานสายกว่าเวลาที่ทางราชการกำหนดเนือง ๆ (๖) ในรอบปีที่แล้วมา ไม่ขาดราชการเว้นแต่เพราะเหตุสุดวิสัย (๗) ในปีที่แล้วมา ได้รับบรรจุเข้ารับราชการมาแล้วเป็นเวลาไม่น้อยกว่าแปดเดือน (๘) ในรอบปีที่แล้วมา ถ้าได้รับอนุญาตให้ไปศึกษาในประเทศ หรือไปศึกษาฝึกอบรม หรือดูงาน ณ ต่างประเทศตามระเบียบสำนักนายกรัฐมนตรีว่าด้วยการลาของข้าราชการ พ.ศ. ๒๕๒๐ต้องได้ปฏิบัติหน้าที่ราชการในรอบปีที่แล้วมาเป็นเวลาไม่น้อยกว่าแปดเดือน ข้อ ๘ดะโต๊ะยุติธรรมซึ่งจะได้เลื่อนขั้นเงินเดือนประจำปีเกินหนึ่งขั้นต้องอยู่ในหลักเกณฑ์ตามข้อ ๗และในหลักเกณฑ์ประการหนึ่งประการใดดังต่อไปนี้ด้วย คือ (๑) ปฏิบัติงานตามหน้าที่ได้ผลดีเด่นจนถือเป็นตัวอย่างที่ดีได้ (๒) ปฏิบัติงานตามหน้าที่ที่ต้องเสี่ยงอันตรายเป็นกรณีพิเศษ (๓) ปฏิบัติงานเกินตำแหน่งหน้าที่จนเกิดประโยชน์ต่อทางราชการเป็นพิเศษและปฏิบัติงานในตำแหน่งหน้าที่ของตนเป็นผลดีด้วย (๔) ปฏิบัติงานโดยมีความคิดริเริ่มในเรื่องหนึ่งเรื่องใดหรือได้ค้นคว้าสิ่งหนึ่งสิ่งใดที่เป็นประโยชน์ต่อทางราชการเป็นพิเศษและทางราชการได้ดำเนินการตามความคิดริเริ่มหรือได้รับรองให้ใช้การค้นคว้า นั้น (๕) ปฏิบัติงานตามหน้าที่ด้วยความตรากตรำเหน็ดเหนื่อยเป็นพิเศษและงานนั้นได้ผลดียิ่ง (๖) ปฏิบัติงานที่ได้รับมอบหมายให้กระทำกิจการอย่างหนึ่งอย่างใดจนสำเร็จเป็นผลดียิ่งแก่ประเทศชาติ ข้อ ๙ดะโต๊ะยุติธรรมผู้ใดอยู่ในหลักเกณฑ์สมควรได้เลื่อนขั้นเงินเดือน ถ้าผู้นั้นอยู่ในระหว่างถูกสอบสวนว่ากระทำผิดวินัยหรือถูกฟ้องในคดีอาญาก่อนมีคำสั่งให้เลื่อนขั้นเงินเดือนให้รอการเลื่อนขั้นเงินเดือนไว้ก่อนและให้กันเงินสำหรับเลื่อนขั้นเงินเดือนไว้ด้วย เมื่อสอบสวนพิจารณาเสร็จแล้วในปีใดดะโต๊ะยุติธรรมผู้นั้นไม่ถูกลงโทษทางวินัยเว้นแต่ถูกลงโทษภาคทัณฑ์ หรือไม่ถูกศาลพิพากษาให้ลงโทษ หรือไม่มีมลทินหรือมัวหมองให้สั่งเลื่อนขั้นเงินเดือนในปีนั้นได้ และให้สั่งเลื่อนขั้นเงินเดือนย้อนหลังไปในแต่ละปีที่ต้องรอการเลื่อนขั้นเงินเดือนไว้ให้ตามสิทธิด้วย ข้อ ๑๐ดะโต๊ะยุติธรรมผู้ใดอยู่ในหลักเกณฑ์สมควรได้เลื่อนขั้นเงินเดือน แต่ได้ถึงแก่กรรมอันมิใช่เกิดขึ้นเนื่องจากการประพฤติชั่วอย่างร้ายแรงของตนหรือต้องไปรับราชการทหารตามกฎหมายว่าด้วยการรับราชการทหารหรือต้องออกจากราชการไปเพราะเจ็บป่วยซึ่งแพทย์ที่ทางราชการรับรองได้ตรวจแล้วเห็นว่าไม่สามารถรับราชการต่อไปได้ก่อนที่จะมีคำสั่งเลื่อนขั้นเงินเดือนประจำปีตามปกติจะสั่งเลื่อนขั้นเงินเดือนให้ดะโต๊ะยุติธรรมผู้นั้นย้อนหลังไปถึงวันที่ ๑ ของปีที่มีสิทธิจะได้เลื่อนนั้นก็ได้ ข้อ ๑๑ดะโต๊ะยุติธรรมผู้ใดอยู่ในหลักเกณฑ์สมควรได้เลื่อนขั้นเงินเดือนประจำปี แต่จะต้องพ้นจากราชการไปเพราะเกษียณอายุตามกฎหมายว่าด้วยบำเหน็จบำนาญข้าราชการจะสั่งเลื่อนขั้นเงินเดือนเพื่อประโยชน์ในการคำนวณบำเหน็จบำนาญให้ดะโต๊ะยุติธรรมผู้นั้นในวันสิ้นปีก่อนที่จะพ้นจากราชการก็ได้ ข้อ ๑๒การเลื่อนขั้นเงินเดือนดะโต๊ะยุติธรรมนอกหลักเกณฑ์และวิธีการที่กำหนดในกฎกระทรวงนี้หรือที่ไม่เป็นไปตามหลักเกณฑ์และวิธีการที่กำหนดในกฎกระทรวงนี้แต่ ก.ต. พิจารณาเห็นว่าสมควรเลื่อนขั้นเงินเดือนให้แก่ดะโต๊ะยุติธรรมผู้นั้นโดยมีเหตุผลเป็นกรณีพิเศษจะสั่งเลื่อนขั้นเงินเดือนให้เป็นพิเศษเฉพาะรายก็ได้ ให้ไว้ ณ วันที่ ๖ ธันวาคม พ.ศ. ๒๕๒๒ สุธรรม ภัทราคม รัฐมนตรีว่าการกระทรวงยุติธรรมหมายเหตุ :- เหตุผลในการประกาศใช้กฎกระทรวงฉบับนี้ คือโดยที่มาตรา ๔๕ แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑ บัญญัติว่าการเลื่อนขั้นเงินเดือนดะโต๊ะยุติธรรมให้รัฐมนตรีว่าการกระทรวงยุติธรรมเป็นผู้สั่งเลื่อน เมื่อ ก.ต. เห็นชอบ ทั้งนี้ตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้[รก.๒๕๒๒/๒๐๗/๑๒พ./๑๖ ธันวาคม ๒๕๒๒]